
REFERAT 

privind aprobarea Protocolului privind proiectul "Sistem agro-logistic regional integrat" nr. HURO/0802/153, Acronim RAL-SYSTEM, depus spre finanţare în cadrul Programului de Cooperare Transfrontalieră Ungaria - România 2007-2013 de către Municipiul Timişoara, în calitate de Lider de proiect, alături de Municipiul Szeged, în calitate de Partener de proiect

Extinderea Pieţei de Gros din Timişoara constituie o măsură prioritară cuprinsă în Conceptul Strategic de Dezvoltare Economică şi Socială a Zonei Timişoara şi un obiectiv strategic prezent atât în Strategia Naţională de Dezvoltare durabilă, cât şi în cea regională respectiv judeţeană. Aceasta reprezintă un obiectiv de importanţă strategică pentru autorităţile publice locale, ca mijloc eficient de dezvoltare şi restructurare a producţiei agricole, de întărire a competitivităţii agriculturii în partea de vest a României pe plan naţional şi internaţional. Rezultatele preconizate prin realizarea acestui obiectiv sunt: dezvoltarea unui sistem eficient de distribuţie pentru producătorii agricoli, oferirea unor facilităţi sporite de sortare, ambalare şi transport a produselor agricole, aprovizionarea mai bună a consumatorilor din partea de vest a României, crearea unui nume de marcă pentru produsele agricole din regiune.
În prezent, în Piaţa de Gros din Timişoara gradul de ocupare este de 100%, iar solicitările producătorilor şi angrosiştilor privind închirierea de spaţii de depozitare şi comercializare a produselor este peste măsura posibilităţilor existente. Pentru a satisface nevoile de spaţii de închiriere necesare operatorilor economici în vederea desfăşurării unor servicii de calitate în folosul locuitorilor din  Timişoara şi din zonă, a devenit iminentă construirea unei noi hale.
Datorită poziţionării geopolitice şi relaţiei de înfrăţire existente, Oraşul Szeged ocupă un loc aparte în ceea ce priveşte raporturile de cooperare transfrontalieră cu Timişoara. Astfel, pe baza relaţiilor de prietenie şi de încredere existente între oraşele Timişoara şi Szeged, consfinţite prin Acordul de Cooperare şi Înfrăţire între cele două oraşe, semnat la Szeged, în data de 27 ianuarie 1998, precum şi a colaborării transfrontaliere, Municipiul Timişoara a depus, în calitate de Lider de proiect, alături de Municipiul Szeged, în calitate de Partener de proiect, proiectul "Sistem agro-logistic regional integrat" nr. HURO/0802/153, Acronim RAL-SYSTEM, spre finanţare în cadrul Programului de Cooperare Transfrontalieră Ungaria - România 2007-2013 de către Municipiul Timişoara.

Scopul proiectului menţionat mai sus este de a crea un sistem logistic regional integrat, care să permită dezvoltarea echilibrată a pieţelor din cele două oraşe. Modernizarea Pieţei de Gros din Timişoara va facilita dezvoltarea infrastructurii pieţei privind colectarea, achiziţionarea mărfurilor agro-alimentare şi logistica necesară, simultan cu creşterea numărului de producători locali (en-grosişti) din incinta pieţei. Prin activităţile derulate de către Municipiul Timişoara în cadrul proiectului se vor realiza următoarele: o hală de colectare pentru produse agro-alimentare, un sistem informatic integrat, introducerea unui sistem de securizare a accesului (barieră şi ticketing) şi monitorizare, un sistem de afişaj digital, materiale promoţionale trilingve.
Proiectul va determina creşterea competitivităţii economice din zona transfrontalieră comună prin dezvoltarea şi integrarea infrastructurii de afaceri din arealul economic al celor două oraşe înfrăţite Timişoara – Szeged implementând un sistem logistic regional integrat ce va încuraja schimburile comerciale (circulaţia mai rapidă a mărfurilor agro-alimentare) între producătorii locali din arealul comun, îmbunătăţind condiţiile de acces şi de desfăşurare a activităţilor de circulaţie a mărfurilor agro-alimentare, dar şi beneficii financiare pentru economia locală.

Proiectul "Sistem agro-logistic regional integrat" a fost acceptat spre finanţare, astfel cum rezultă din Notificarea de la Autoritatea de Management pentru Programul de Cooperare Transfrontalieră Ungaria - România 2007-2013 cu nr. 12-2-152/2011/25 februarie 2011, înregistrată la Primăria Municipiului Timişoara cu nr. SC2011-004366/04.03.2011. În această notificare se prevede, ca o condiţie specială, necesitatea ca părţile să asigure sustenabilitatea operaţională şi financiară a rezultatelor proiectului după finalizarea acestuia, precum şi caracterul non-profit al proiectului. 
În acest context, a devenit necesară semnarea unui Protocol între Municipiul Timişoara şi Municipiul Szeged, care să confinţească colaborarea acestora în cadrul proiectului "Sistem agro-logistic regional integrat" şi prin care părţile să îşi asume obligaţiile impuse de Autoritatea de Management pentru Programul de Cooperare Transfrontalieră Ungaria - România 2007-2013.
Având în vedere cele menţionate mai sus, 





   Propunem spre aprobare următoarele:
1. Protocolul privind proiectul "Sistem agro-logistic regional integrat" nr. HURO/0802/153, Acronim RAL-SYSTEM, depus spre finanţare în cadrul Programului de Cooperare Transfrontalieră Ungaria - România 2007-2013 de către Municipiul Timişoara, în calitate de Lider de proiect, alături de Municipiul Szeged, în calitate de Partener de proiect, Protocol prevăzut în Anexa la prezentul referat.

